El músicu David Varela y l’escritor Paco Álvarez dan forma al espectáculu “Fierro, carbón y metralla”
#000002
Tres de los nomes más destacaos de la cultura asturiana -el músicu David Varela, el periodista y escritor Paco Álvarez y la editorial Hoja de Lata-, únense pa dar forma a un proyectu qu’axunta música y lliteratura: “Fierro, carbón y metralla”. Esti espectáculu de 70 minutos va poder vese a lo llargo d’esti 2021 en delles cases de cultura del país y asina lu presenten dende Hoja de Lata Editorial, la promotora d’esta iniciativa.
#000003
«¿Qué puede surdir si xuntamos a ún de los autores más reconocíos de les lletres asturianes con un músicu (non tan) tradicional con un currículu de siete fueyes? ¿Quién será a imponese? ¿El ruxerrux de la curdión diatónica de David Varela o la narración vibrante de Franscisco Álvarez? ¿Serán a amestase nun filo narrativu per igual o dirá cauna a la suya? ¿Contarán dalgo prestoso o valdrá más que volvamos a mirar pa les redes sociales?.
#000004
La idea d’amestar la escomanada cultura musical de David Varela a les pallabres de Paco Álvarez ñaz del enfotu por ufrir daqué diferente al Circuitu de les Lletres. La temática de lo que ellí se cuente ye imprevisible: igual podemos tar nuna casa mariñana de la costa asturiana nel sieglu XVI qu’acompañando al míticu anarquista Buenaventura Durruti mentantu comete’l primer gran atracu a un bancu de la hestoria d’España o nuna favela de Río de Janeiro con una sicaria qu’apura los minutos caberos de la so vida. Hestories toes elles con protagonistes que pisen fuerte nel so tiempu y llugar, xente esmolecío por aportar daqué bono a la so realidá. La música que va interpretar el multinstrumentista va salir de la so facienda musical, deprendida de manera autodidacta de mano y con clases maxistrales y milenta conciertos y grabaciones depués. Una llectura dramatizada que puede tener momentos relaxaos y seliquinos, nos que la narración seya pausada y cadenciosa, y otros frenéticos y alloriaos, nos que Álvarez cuspe les pallabres mentantu suena un ritmu infernal de los instrumentos que toca Varela.
#000006
Francisco Álvarez nació en Xixón hai mediu sieglu y dende neñu supo que lo suyo yera contar. Marchó a Madrid a estudiar Periodismu y al volver fizo la so carrera como redactor d’un diariu asturianu durante venti años. Pero faltába-y daqué. Dempués d’una curtia esperiencia como editor decidió dar un triple mortal con tirabuzón y afondar la so rellación cola lliteratura. Dende entós vien ganando tolos premios lliterarios qu’hai n’Asturies de narrativa, llarga y curtia, y otros de traducción. Ye’l traductor del italianu que tien la editorial xixonesa Hoja de Lata y col so llabor dos obres de Marcello Fois ganaron el Premiu del Meyor Llibru Italianu asoleyau n’España y el Premiu Llibreter, el que dan les llibreríes de Cataluña, respectivamente. Al tiempu, ta traduciéndose a otres llingües (castellanu y alemán hasta agora) la so novela más nomada.
#000007
David Varela tamién ye xixonés, pero d’otru barriu, d’otra dómina, d’otru arte. Dende que llevantó un palmu del suelu lleva venceyáu a la música tradicional asturiana. Tamboriteru, curdionista, músicu d’acompañamientu pa grupos de pop o de teatro, profesor n’escueles de música tradicional, showman... El so nome aparez en mediu centenar de trabayos discográficos, con collaboraciones nacionales ya internacionales en tolos estilos. Trabaya a comuña con diferentes compañíes teatrales y como músicu d’acompañamientu en xires en directu. David Varela ye l’exemplu perfectu de la que tradicional puede furrular perfecto cola modernidá y de manera tresversal coles artes escéniques o la lliteratura».
#000008
Pandereteros d’Anguaño da’l so primer conciertu esti domingu na Taberna Narciso de Teberga
#000013
«Moriyón n’Arxentina llogró profesionalizar l’oficiu de gaiteru tradicional como lu conocía n’Asturies»
#000014
San Félix dedica la so próxima actividá a los bailles de la llende ente Asturies y Galicia
#000015
Trenta años del jazz made in Asturies
#000017